Malema, Ndlozi onskuldig bevindJulius Malema en Mbuyiseni Ndlozi tydens ‘n vorige hofverskyning (Foto: EFF/Twitter) Die landdroshof in Randburg het die EFF-leier Julius Malema en EFF-LP Mbuyiseni Ndlozi Donderdag onskuldig bevind op klagte van aanranding op die polisiekolonel Johannes Venter by die begrafnis van Winnie Madikizela Mandela in 2018. Die twee is destyds op kamera vasgevang toe hulle aan Venter gestamp het, toe hy hulle probeer verhoed het om die begrafnisterrein te betree. Die hof het bevind dat Malema en Ndlosi geregverdig was in hul aksies, aangesien hulle geglo het hulle mag die begrafnis bywoon, en Venter hulle toe verhoed het om dit te doen. Die hof het ook bevind dat die staat nie bo redelike twyfel hul saak bewys het nie. Ndlozi het tydens sy getuienis vroeër erken dat hy Venter gestamp het en aangevoer dat hy en Malema se regte vertrap is toe hulle ’n geliefde wou gaan begrawe. Volgens Ndlozi was die bedoeling om te verseker dat Venter hulle nie keer om die terrein binne te gaan om die begrafnis by te woon nie. Die burgerregteorganisasie AfriForum het ingevolge ’n waaksaamheidsopdrag in hierdie saak opgetree en sê nou die uitspraak is teleurstellend. “Die feit dat twee prominente politici gevang is op kamera waar hulle ŉ SAPD-kolonel aan diens en in uniform aanval en nié vervolg word vir hul aksies nie, wys op die verval van die strafregstelsel,” sê Reiner Duvenage, veldtogbeampte vir strategie en inhoud by AfriForum. “AfriForum het nou geen ander opsie as om ons veiligheidstrukture verder uit te bou nie, aangesien die strafregstelsel nie meer op staatgemaak kan word om geregtigheid te laat geskied nie.”